
PREDLOG SKLEPA EVROPSKEGA PARLAMENTA
o imenovanju Hansa Lindblada za člana Računskega sodišča
(C9‑0379/2023 – 2023/0813(NLE))
(Posvetovanje)
Evropski parlament,
–	ob upoštevanju člena 286(2) Pogodbe o delovanju Evropske unije, v skladu s katerim se je Svet posvetoval s Parlamentom (C9‑0379/2023),
–	ob upoštevanju člena 129 Poslovnika,
–	ob upoštevanju poročila Odbora za proračunski nadzor (A9‑0000/2023),
A.	ker se je Svet s pismom z dne 16. oktobra 2023 posvetoval z Evropskim parlamentom o imenovanju Hansa Lindblada za člana Računskega sodišča;
B.	ker je Odbor za proračunski nadzor ocenil priporočila kandidata, zlasti glede na zahteve iz člena 286(1) Pogodbe o delovanju Evropske unije; ker je med ocenjevanjem odbor prejel življenjepis kandidata ter njegove odgovore na pisni vprašalnik, ki mu je bil poslan;
C.	ker je imel nato kandidat 29. novembra 2023 predstavitev v odboru, ki jo je začel z uvodno izjavo, nadaljeval pa z odgovori na vprašanja članov odbora;
1.	odobri predlog/ne odobri predloga Sveta, da se Hansa Lindblada imenuje za člana Računskega sodišča;



2.	naroči svoji predsednici, naj ta sklep posreduje Svetu in v vednost Računskemu sodišču, drugim institucijam Evropske unije in revizorskim organom držav članic.

[bookmark: _Toc151976869]PRILOGA 1: ŽIVLJENJEPIS HANSA LINDBLADA
Življenjepis
Izobrazba
2010	Doktorat s področja ekonomije, Univerza v Stockholmu
Naslov doktorske disertacije: Essays on Unemployment and Real Exchange Rates (Eseji o brezposelnosti in realnih deviznih tečajih)

1996	Licenciat, Univerza v Stockholmu
Naslov licenciatske naloge: Persistence in Swedish Unemployment Rates (Trajne stopnje brezposelnosti na Švedskem)

1986	Univerzitetna diploma, Univerza v Stockholmu

1981	Diploma iz vojaških študij, vpoklicani častnik, pomorska akademija Näsbypark

1979	Matura iz naravoslovja, Saltsjöbadens Samskola (koedukacijska šola v Saltsjöbadnu)

Položaji in naloge
Predsednik komisije Produktivitetskommissionen (komisija za produktivnost) (2023–zdaj)
Uradna preiskovalna komisija.

2022–zdaj	Član upravnega odbora, Švedska agencija za izbor skladov
Delo v odboru je doslej vključevalo vzpostavitev novega organa.

2022–zdaj	Član upravnega odbora Nordiska Investeringsbanken (Nordijska investicijska banka)
Standardne upravljavske dejavnosti v finančni instituciji, ob upoštevanju dejstva, da Švedska predstavlja nekaj več kot tretjino kapitala banke. Banka se osredotoča na financiranje raznih trajnostnih projektov. Naloga upravnega odbora je, da med drugim prouči vloge za projekte, prevzame odgovornost za skladnost ter poskrbi, da so računovodski izkazi pravilni, cilji banke pa izpolnjeni.

2013–zdaj	Član upravnega odbora centra SNS (Center za poslovne in politične študije)
Center SNS je eden najuglednejših švedskih možganskih trustov. Biti njegov član med drugim pomeni ozaveščati o njem. To je tudi častna funkcija.

2023 - 2023	Član raziskovalnega odbora agencije Kommuninvest (švedska agencija za financiranje lokalnih oblasti)
Svetovalec znanstvenega sveta agencije Kommuninvest


2023 - 2023	Nadomestni član upravnega odbora sveta Regelrådet (švedski svet za boljše urejanje).
Svet Regelrådet ocenjuje vladne ocene učinka raznih predlogov.

2022–2023	Glavni izvršni direktor univerze Högskolan Väst (Zahodna univerza)
Standardno upravljanje, vključno z nadaljnjim spremljanjem ciljev, računovodskih izkazov in dokumentov politike. Univerza Högskolan Väst je specializirana za učenje, povezano z delom, ki poteka v sodelovanju z javnim in poslovnim sektorjem.
	
2015–2023	Član upravnega odbora urada Arbetsförmedlingen (urad za delo)
V prvih letih je delo vključevalo bolj standardne upravljavske dejavnosti. Opravljeno je bilo obsežno delo, katerega cilj je bil poskrbeti za skladnost, ustrezno javno naročanje ter uporabno spremljanje ciljev in smotrnosti itd. V zadnjih letih se je pozornost preusmerila v prispevanje k temeljnim spremembam strukture, notranje kulture in organizacije urada. Digitalizacija in ocena učinka naložb v informacijsko tehnologijo sta bistvena elementa prizadevanj za povečanje učinkovitosti.

2022	Poročevalec: Finansiering av näringslivets gröna omställning (Financiranje zelenega prehoda poslovnega sektorja).
Cilj je bil med drugim opredeliti morebitne ovire za financiranje zelenega prehoda v poslovnem sektorju, ki bi ga izvedel ta sektor, in predlagati možne načine, kako jih preprečiti. Med temami, obravnavanimi v poročilu, je vloga pokojninskega sistema v zvezi s tem. 

2013–2022	Generalni direktor urada Riksgälden (švedski urad za javni dolg) in vodja urada Riksgäldskontoret (švedski urad za javni dolg).
Generalni direktor urada Riksgälden je vodja urada Riksgäldskontoret (Riksgälden), v katerem je bilo ob mojem odhodu zaposlenih približno 230 ljudi. Štiri glavne naloge tega urada so, da deluje kot notranja banka države (približno 200 milijonov plačil, kar znaša približno 7 000 milijard SEK na leto), izdaja jamstva in kredite v imenu države, upravlja javni dolg in varuje finančno stabilnost. Slednje se med drugim doseže tako, da se določijo zahteve glede kapitala in dolga bank, prevzame odgovornost za upravljanje bank v krizi v primeru neizpolnjevanja obveznosti in upravlja jamstvo za vloge. Poleg tega je Riksgälden odgovoren za financiranje ravnanja z izrabljenim jedrskim gorivom in njegovo odlaganje. Dejavnosti so informacijsko intenzivne, pri čemer oddelek za informacijsko tehnologijo sestavlja približno 60 oseb. Riksgälden sodeluje v več mednarodnih forumih, povezanih predvsem z zasnovo plačilnih sistemov in finančno stabilnostjo. Njegove široke pristojnosti vključujejo obsežne stike z drugimi organi in poslovno skupnostjo. 

Ko sem bil generalni direktor, je organ uvedel več strateških in operativnih sprememb, delno tudi zato, ker je vlada mandat urada Riksgälden razširila z več vidikov. Najpomembnejša od teh sprememb je bila, da je postal državni organ, odgovoren za preprečevanje kriz in po potrebi upravljanje bank v krizi ter za upravljanje jamstva za vloge. Riksgälden je poleg tega med pandemijo covida-19 dobil posebne naloge, da bi se zmanjšalo breme za podjetja in preprečila izguba delovnih mest. Leta 2018 je vlada odgovornost za financiranje ravnanja z jedrskimi odpadki in njihovo odlaganje prenesla z organa SSM (švedskega organa za varstvo pred sevanji) na Riksgälden. Zaradi sprememb dejavnosti organa je bilo treba posodobiti in okrepiti njegovo vizijo, strateške cilje, analitično zmogljivost in osredotočenost. Pomemben dejavnik je bila tudi določitev urada Riksgälden za organ za izredne razmere. S tem so bile uvedene nove zahteve v zvezi z odpornostjo, varnostjo, civilno zaščito in pripravljenostjo. Med mojim službovanjem v tej notranji banki države je bil spremenjen njen obsežen informacijski sistem. Nove dejavnosti, informacijski sistemi in odgovornosti ter začetni finančni primanjkljaj so bili v celoti financirani s prihranki, upravljanjem učinka in racionalizacijo. 

Z uvedenimi spremembami sta se okrepila in prenovila vodenje in delovanje organa z vidika rezultatov, izmenjave znanj in spretnosti, zaposlovanja, delovne sile in kulture. Zlasti pomembno je bilo vzpostaviti pozitivno in konstruktivno kulturo na podlagi sodelovanja, objektivne analize, temeljnih vrednot centralne ravni javne uprave in pristopa, za katerega je značilna rigoroznost dobre in delujoče uprave ter izvrševanja javnih pooblastil. Rezultat tega dela so bile med drugim ocene iz ankete med zaposlenimi, ki jih je upravni odbor označil za „brezprimerne“.

Riksgälden ima v svoji bilanci stanja celotne državne finance. Ta bilanca stanja je bila skupaj z bistvenimi spremembami dejavnosti organa skrbno revidirana. Kot vodja organa sem zelo tesno in strokovno sodeloval in izmenjeval znanje z uradom Riksrevisionen (švedski nacionalni revizijski urad) ter svetovalci, ki so pomagali pri reviziji urada Riksgälden. Tovrstno revidiranje ni pomembno le z vidika osnovnih pristojnosti organa, temveč je imel Riksgälden koristi tudi od izmenjave znanja med revizorji, svetovalci in svojim osebjem.

2013–2017	Izvršni direktor, Returpack Svenska AB
Družba Returpack je odgovorna za recikliranje aluminijastih pločevink in plastenk iz polietilen tereftalata (PET). Med mojim službovanjem v tej družbi je njen promet znašal približno 2 milijardi SEK. Lastništvo družbe Returpack je enakomerno porazdeljeno med gospodarsko združenje in združenje švedskih pivovarn. Poleg običajnih dolžnosti izvršnega direktorja so moje naloge vključevale tudi pomoč pri strateškem razvoju prizadevanj za trajnostnost in upravljanje ter pogajanja z lastniki o raznih spornih vprašanjih in odločitvah glede usmeritve.

2013–2020	Predsednik odbora, strokovna skupina za ekonomiko javnega sektorja (ESO)
ESO je odbor v okviru ministrstva za finance, zadolžen za neodvisno analizo in razpravo o pomembnih družbenih vprašanjih. To počne predvsem njegov upravni odbor, ki odloča o financiranju priprave raznih poročil, ki se nato pogosto uporabljajo kot strokovna podlaga za nosilce odločanja. 

2014–2015	Član odbora za podjetništvo
Prvotna naloga odbora je bila, da pripravi celovit pregled pogojev za podjetništvo in zaposlovanje. Slabo leto pozneje je vlada spremenila usmeritev odbora, omejila njegove pristojnosti in razrešila vse njegove člane. 

2006–2013	Državni sekretar za proračun pri ministru za finance, ministrstvo za finance 
Ko sem bil državni sekretar za proračun, sem si dejavno prizadeval za oblikovanje in razvoj gospodarske politike ter bil odgovoren za pripravo državnega proračuna in pogajanja o njem v okviru vladnih uradov. Bistveni vidiki tega dela so med drugim zajemali pripravo predlogov za krepitev načela, v skladu s katerim je zaposlitev na prvem mestu, vključno s spremembami raznih sistemov socialne varnosti in pokojninskih sistemov. 

Državni sekretar za proračun je bil del skupine vodij strank, odgovornih za dokončno oblikovanje proračuna. Delo je vključevalo tudi sprotno sprejemanje stališč in pripravo vseh odločitev, ki so imele ali bi lahko imele proračunske posledice. To je pomenilo, da sem sodeloval pri večini pripravljalnega dela, vključno s splošnimi pripravami z vlado in večino delovnih skupin znotraj vladnih uradov. Odgovoren sem bil tudi za predstavitev proračuna na notranji in zunanji ravni ter zastopanje ministrstva za finance in vlade v različnih okoliščinah. 

Poleg tega sem bil državni sekretar za usklajevanje na ministrstvu za finance. To je med drugim pomenilo, da sem bil predsednik usmerjevalnega odbora ministrstva, odgovoren za operativno načrtovanje in – prek vodij oddelkov in v sodelovanju z njimi – usmerjanje dela na ministrstvu. 

Kot državni sekretar za proračun sem aktiviral in vodil krizno skupino ministrstva, zato sem imel osrednjo vlogo pri obvladovanju raznih kriz. To je bilo zlasti očitno v času finančne krize v letih 2008 in 2009, ki je bila zapletena in večplastna. Takrat je bilo na primer treba hitro oblikovati okvir za upravljanje bank v krizi, tudi predloge nove zakonodaje o kriznem upravljanju finančnega sektorja. Krizno upravljanje je vključevalo tudi pripravo različnih kriznih svežnjev za regije in sektorje, ki so bili zlasti močno prizadeti. Bistvena elementa sta bila tudi podpora drugim prizadetim državam in prispevek k mednarodnemu odzivu na krizo. 

V okviru EU je državni sekretar za proračun opravljal funkcijo ministra za proračun v Svetu ministrov v zvezi z letnim proračunom EU. Delo je vključevalo pogajanja o letnem proračunu EU v Svetu ministrov ter spravna pogajanja z Evropskim parlamentom in Evropsko komisijo (t. i. trialogi). Zajemalo je tudi pripravo in utrditev švedskega stališča, zagotovitev mandata v švedskem parlamentu in zunanje komuniciranje o teh vprašanjih. Glej tudi oddelek Mednarodne funkcije v nadaljevanju.

V prvih nekaj mesecih po menjavi vlade leta 2006 sem bil tudi državni sekretar za davčne zadeve. 

2003–2006	Namestnik vodje parlamentarnih pisarn Zmerne stranke
Vodja približno 15 upravnih uslužbencev v pisarnah, ki so bili vsi univerzitetni diplomanti. V zadevnem obdobju se je politika Zmerne stranke bistveno spremenila. To je veljalo tudi za kadrovsko zasedbo, pristojnosti in položaj parlamentarnih pisarn kot središča sprememb. Delo je vključevalo tudi notranjo konsolidacijo in zunanje predstavitve.

1997–2003		Vodja oddelka (dva različna oddelka) in namestnik generalnega direktorja centralne banke Riksbank (švedske centralne banke)
Delo vodje oddelkov za analizo cen in makroekonomsko analizo (približno šest oziroma 20 zaposlenih) je vključevalo pripravo napovedi centralne banke Riksbank za švedsko gospodarstvo in razvoj delovnih metod. Kot namestnik generalnega direktorja oddelka za denarno politiko (s približno 50 zaposlenimi) sem bil odgovoren za usklajevanje napovedovanja ter oblikovanje smernic za odločitve o denarni politiki in komuniciranje upravnega odbora centralne banke Riksbank. Delo je na primer vključevalo tudi zastopanje centralne banke Riksbank pri različnih oblikah zunanjega delovanja in sodelovanje na tiskovnih konferencah.

1995–1997	Doktorski kandidat in štipendist, Univerza v Stockholmu
Podiplomski študij.

1989–1995	Referent, ministrstvo za finance
Upravni uslužbenec v ekonomskem oddelku, odgovoren za pripravo različnih analiz in napovedi za švedsko gospodarstvo. Moje naloge so vključevale opisovanje dolgoročnejših gospodarskih trendov, pripravo vmesnih ocen v skladu z dolgoročnimi študijami ter pripravo analiz in podatkov za t. i. skupino za pokojnine, vse na podlagi raznih modelov.

1986–1989	Raziskovalni asistent/upravni uslužbenec, Konjunkturinstitutet (nacionalni inštitut za ekonomske raziskave)
Upravni uslužbenec, odgovoren za napovedovanje in metodološki razvoj v različnih delih švedskega gospodarstva. 

1985		Prvi častnik, HMS Dämman

1982		Prvi častnik, HMS Norsten

1980		Šolski gostitelj (s krajšim delovnim časom), Saltsjöbadens Samskola (koedukacijska šola v Saltsjöbadnu)

1979–1980	Poštar, poštni urad Saltsjöbaden 1

Druge odgovornosti
Član odbora za indeks cen življenjskih potrebščin pri švedskem statističnem uradu, delno kot pooblaščenec vlade (1989–1992) in delno kot predstavnik centralne banke Riksbank (1997–1999).

Član skupine za politiko pri centralni banki Riksbank.

Član skupine za politiko pri ministrstvu za finance.

Mednarodne funkcije
2009		Predsednik Sveta za ekonomske in finančne zadeve (proračun) v okviru Sveta Evropske unije med švedskim predsedovanjem. 
Delo je obsegalo pripravo predloga Sveta Evropske unije za letni proračun EU za leto 2010, za kar so bila potrebna obsežna pogajanja z Evropsko komisijo in državami članicami. Nato sem vodil pogajanja Sveta z Evropskim parlamentom. Poleg tega sem bil odgovoren za zunanje komuniciranje o izidu pogajanj Sveta in razprav z Evropskim parlamentom. Naloge so vključevale tudi konsolidacijo stališč in pogajalskega mandata v švedskem parlamentu. 

2006–2012	Švedski minister v Svetu za ekonomske in finančne zadeve (proračun) v okviru Sveta Evropske unije. 
Delo je vključevalo zagovarjanje stališča Švedske o letnem proračunu EU, vztrajanje pri njem in pogajanja o njem v Svetu Evropske unije v razmerju do Komisije in Evropskega parlamenta. Delo je vključevalo tudi tekoče konsolidacijsko delo v švedskem parlamentu in zunanje komuniciranje.

2013–2022	Urad Riksgälden je zastopan v več mednarodnih forumih, povezanih predvsem s finančno stabilnostjo.
Med drugim sem sodeloval v odborih za reševanje Evropskega bančnega organa (EBA) in Odbora za finančno stabilnost (FSB).

2022–zdaj		Član upravnega odbora Nordiska Investeringsbanken (Nordijske investicijske banke) (glej zgoraj).




Publikacije
2022	Finansiering av näringslivets gröna omställning (Financiranje zelenega prehoda poslovnega sektorja), poročilo, vladni uradi.

2010		Essays on Unemployment and Real Exchange Rates (Eseji o brezposelnosti in realnih deviznih tečajih), doktorska disertacija.

2006		A Simultaneous Model of the Swedish Krona (Sočasen model švedske krone, ameriškega dolarja in evra), Sveriges Riksbank.

2003		The Equilibrium Rate of Unemployment and the Real Exchange Rate (Ravnovesna stopnja brezposelnosti in realni menjalni tečaj), Sveriges Riksbank.

2003		Penningpolitiken och EMU (Denarna politika in EMU), Sveriges Riksbank, urednik.

2001		Wage Effects of Mobility, Unemployment Benefits and Benefit Financing (Učinki mobilnosti, dajatev za brezposelnost in financiranja socialnih prejemkov na plače), Sveriges Riksbank.

1997		Persistence in Swedish Unemployment Rates (Trajne stopnje brezposelnosti na Švedskem), diplomsko delo za licenciat.

1988	Två undersökningar av hushållens konsumtion (Dve raziskavi o porabi gospodinjstev), Konjunkturinstitutet (nacionalni inštitut za ekonomske raziskave).

1987	 Hushållens köpkraft, konsumtion och sparande (Kupna moč, poraba in prihranki gospodinjstev), Konjunkturinstitutet (nacionalni inštitut za ekonomske raziskave).

Drugo
Med študijem sem več poletij delal kot inštruktor mladinske vzgoje v okviru združenja Sjövärnskåren (švedsko nacionalno združenje pomorskih prostovoljnih enot), prodajalec po telefonu v družbi IBM in kot poštar. Poleg tega sem bil član upravnega odbora stockholmske podružnice združenja Sjövärnskåren in predsednik stanovanjskega združenja v Stockholmu. Prejel sem srebrni red za zasluge Sjövärnskårernas Riksförbund (nacionalno združenje pomorskih prostovoljnih enot) in medaljo stockholmske podružnice združenja Sjövärnskåren. 

Leta 2019 sem prejel medaljo NOR (Nit och Redlighet i rikets tjänst (za gorečo in predano službo kraljestvu)) za 30 let dela v službi države.

Leta 2023 sem prejel medaljo Njegovega veličanstva kralja v 12. razredu reda seraf za izjemne dosežke v švedski državni upravi.

Prosti čas preživljam z družino in prijatelji, v svoji poletni hiši v stockholmskem arhipelagu, kjer se ukvarjam z rekreativnim jadranjem, potujem in raziskujem naravo. 

Živim s partnerko in imam dve odrasli hčeri iz prejšnjega zakona.

[bookmark: _Toc151976870]PRILOGA 2: ODGOVORI HANSA LINDBLADA NA VPRAŠALNIK
Vprašalnik za kandidate za člane Računskega sodišča
Delovne izkušnje
1.	Naštejte svoje delovne izkušnje na področju javnih financ, bodisi v povezavi z načrtovanjem proračuna, izvrševanjem oz. upravljanjem proračuna bodisi nadzorom oz. pregledom proračuna. 
Odgovor: Imam več kot 30 let izkušenj kot javni uslužbenec v državni upravi, na primer kot: 
		Generalni direktor urada Riksgälden (švedski urad za javni dolg) in vodja urada Riksgäldskontoret (švedski urad za javni dolg) – devet let 

Generalni direktor urada Riksgälden je vodja urada Riksgäldskontoret (Riksgälden), v katerem je bilo ob mojem odhodu zaposlenih približno 230 ljudi. Štiri glavne naloge tega urada so, da deluje kot notranja banka države (približno 200 milijonov plačil, kar znaša približno 7 000 milijard SEK na leto), izdaja jamstva in kredite v imenu države, upravlja javni dolg in varuje finančno stabilnost. Slednje med drugim doseže tako, da deluje kot švedski organ za reševanje, ki določa zahteve glede kapitala in dolga bank, je odgovoren za upravljanje bank v krizi v primeru neizpolnjevanja obveznosti in upravlja jamstvo za vloge. Poleg tega je Riksgälden odgovoren za financiranje ravnanja z izrabljenim jedrskim gorivom in njegovo odlaganje. Sodeluje v več mednarodnih forumih, povezanih predvsem z zasnovo plačilnih sistemov in finančno stabilnostjo. 

Ko sem bil generalni direktor, je organ uvedel več strateških in operativnih sprememb, delno tudi zato, ker je vlada mandat urada Riksgälden razširila z več vidikov. Najpomembnejša od teh sprememb je bila vzpostavitev švedskega organa za reševanje, ki je postal del urada Riksgälden, da bi preprečeval krize in po potrebi upravljal banke v krizi ter jamstvo za vloge. Riksgälden je poleg tega med pandemijo covida-19 dobil posebne naloge, da bi se zmanjšalo breme za podjetja in preprečila izguba delovnih mest. Leta 2018 je vlada odgovornost za financiranje ravnanja z jedrskimi odpadki in njihovo odlaganje prenesla s švedskega organa za varstvo pred sevanji na Riksgälden. Zaradi sprememb dejavnosti organa je bilo treba posodobiti in okrepiti njegovo vizijo, strateške cilje, analitično zmogljivost in osredotočenost. Pomemben dejavnik je bila tudi določitev urada Riksgälden za organ za izredne razmere. S tem so bile uvedene nove zahteve v zvezi z odpornostjo, varnostjo, civilno zaščito in pripravljenostjo. Med mojim službovanjem v tej notranji banki države je bil spremenjen njen obsežen informacijski sistem. Nove dejavnosti, informacijske sisteme in odgovornosti ter začetni finančni primanjkljaj smo v celoti financirali z upravljanjem učinka in racionalizacijo. 

Z uvedenimi spremembami sta se okrepila in prenovila vodenje in delovanje organa z vidika rezultatov, izmenjave znanj in spretnosti, zaposlovanja, delovne sile in kulture. Zlasti pomembno je bilo vzpostaviti pozitivno in konstruktivno kulturo na podlagi sodelovanja, objektivne analize, temeljnih vrednot centralne ravni javne uprave in pristopa, za katerega so značilne zahteve po rigoroznosti, ki je potrebna za dobro in delujočo upravo, vodenje zadev in izvrševanje javnih pooblastil. 

		Državni sekretar (državni sekretar za proračun), odgovoren za državni proračun, v imenu Švedske pa tudi za pripravo proračuna EU in pogajanja o njem – šest let 

Ko sem bil državni sekretar za proračun, je bila moja vloga ta, da sem bil najtesnejši pomočnik ministra za finance, si dejavno prizadeval za oblikovanje in razvoj gospodarske politike ter bil odgovoren za pripravo državnega proračuna in pogajanja o njem v okviru vladnih uradov. 

Državni sekretar za proračun je bil del skupine vodij strank (večstrankarska vlada), odgovornih za dokončno oblikovanje proračuna. Delo je vključevalo tudi sprotno sprejemanje stališč in pripravo vseh odločitev, ki so imele ali bi lahko imele proračunske posledice. Odgovoren sem bil tudi za predstavitev proračuna na notranji in zunanji ravni ter zastopanje ministrstva za finance in vlade v različnih okoliščinah. 

Poleg tega sem bil državni sekretar za usklajevanje na ministrstvu za finance. To je med drugim pomenilo, da sem bil predsednik usmerjevalnega odbora ministrstva, odgovoren za operativno načrtovanje in – prek vodij oddelkov in v sodelovanju z njimi – usmerjanje dela na ministrstvu. 

Kot državni sekretar za proračun sem aktiviral in vodil krizno skupino ministrstva, zato sem imel osrednjo vlogo pri obvladovanju raznih kriz. To je bilo zlasti očitno v času finančne krize v letih 2008 in 2009, ki je bila zapletena in večplastna. Takrat je bilo na primer treba hitro oblikovati okvir za upravljanje bank v krizi, tudi predloge nove zakonodaje o kriznem upravljanju finančnega sektorja. Krizno upravljanje je vključevalo tudi pripravo različnih kriznih svežnjev za regije in sektorje, ki so bili zlasti močno prizadeti. Pomembna elementa sta bila tudi podpora drugim prizadetim državam in prispevek k mednarodnemu odzivu na krizo. 

V okviru EU je državni sekretar za proračun opravljal funkcijo ministra v Svetu ministrov v zvezi z letnim proračunom EU (Svet za ekonomske in finančne zadeve (proračun)). Delo je vključevalo pogajanja o letnem proračunu EU v Svetu ministrov ter spravna pogajanja z Evropskim parlamentom in Evropsko komisijo (t. i. trialogi). Zajemalo je tudi pripravo in utrditev švedskega stališča, zagotovitev mandata v švedskem parlamentu in zunanje komuniciranje o teh vprašanjih.

		Vodja oddelka in namestnik generalnega direktorja pri Sveriges Riksbank (švedska centralna banka) – skupaj šest let 

Kot namestnik generalnega direktorja oddelka za denarno politiko sem bil odgovoren za usklajevanje napovedovanja ter oblikovanje smernic za odločitve o denarni politiki in komuniciranje upravnega odbora centralne banke Riksbank. Med drugim sem centralno banko Riksbank zastopal pri različnih oblikah zunanjega delovanja.

		Predsednik ali glavni izvršni direktor: 
o	Strokovna skupina za ekonomiko javnega sektorja (ESO) (osem let). ESO je odbor v okviru ministrstva za finance, zadolžen za neodvisno analizo in razpravo o pomembnih družbenih vprašanjih. To počne predvsem njegov upravni odbor, ki odloča o financiranju priprave raznih poročil, ki se nato pogosto uporabljajo kot strokovna podlaga za nosilce odločanja. 
o	Odbor za reševanje (šest let). Ta novi organ sem pomagal postaviti iz nič, pri čemer sem bil odgovoren za vzpostavitev dejavnosti ter procesov in postopkov. 
o	Zahodna univerza (eno leto in pol). 

		Član upravnega odbora: 
o	Švedski urad za delo (osem let). Med mojim službovanjem v uradu je bilo opravljeno obsežno delo, katerega cilj je bil poskrbeti za skladnost, ustrezno javno naročanje ter uporabno spremljanje ciljev in smotrnosti itd. Sčasoma se je pozornost preusmerila v temeljne spremembe strukture, notranje kulture in organizacije urada. Digitalizacija in ocena učinka naložb v informacijsko tehnologijo sta bila bistvena elementa prizadevanj za povečanje učinkovitosti. Moj glavni prispevek v tem obdobju je bil, da sem ohranjal osredotočenost na doseganje ciljev, rezultate ter notranje upravljanje in nadzor.
o	Švedski urad za javni dolg (devet let) (glej zgoraj). 
o	Švedska agencija za izbor skladov (še vedno). To je nova agencija, pri kateri sodelujem – vodim namreč postopek njene vzpostavitve. Njena naloga je ustvariti trg z oblikovanimi skladi, med katerimi bi lahko švedski pokojninski varčevalci izbirali med vlaganjem dela svojih obveznih pokojninskih rezervacij. 
o	Nordijska investicijska banka (še vedno). 

	Predsednik komisije za produktivnost (uradna preiskovalna komisija) (še vedno).
 
	Poročevalec, odgovoren za uradno preiskovalno komisijo, ki preiskuje vlogo države pri financiranju zelenega prehoda (štiri mesece).
	Za moje različne poklicne vloge so bili značilni učinkovitost, produktivnost, načrtovanje proračuna, izvrševanje in spremljanje proračuna in dejavnosti ter odgovornost. Poleg tega sem si močno prizadeval za pripravo analiz tveganj, osredotočanje dela organov na rezultate ter krepitev upravljanja in nadzora, pa tudi za krepitev in uveljavitev kulture dobrega upravljanja. Pri vsem tem delu sem izpostavljal in poudarjal pomembno vlogo, ki jo imajo notranji revizorji, ter varoval sodelovanje z zunanjimi revizorji, med drugim z državnim revizijskim uradom. Izkušnje so me naučile, da je tesno in dobro sodelovanje med operativno stranjo in revizijsko funkcijo potrebno, poučno, informativno in pomembno, v kar sem trdno prepričan. Pregled poslovanja, ki ga izvedejo notranji in zunanji strokovni deležniki, pogosto omogoča vpogled v to, kako je mogoče delo, metode itd. izboljšati, in služi kot usmeritev pri tem. 
2.	Kateri so najpomembnejši dosežki v vaši poklicni karieri?
Odgovor:
(a) Vzpostavitev in izvajanje ukrepov na podlagi načela, v skladu s katerim je zaposlitev na prvem mestu, v obdobju 2006–2012. V tem obdobju je imela Švedska hude težave, saj je bil velik delež delovno sposobnega prebivalstva iz različnih razlogov nezaposlen. Na kratko, načelo, v skladu s katerim je zaposlitev na prvem mestu, je pomenilo, da se je izvedel niz obsežnih strukturnih reform, katerih ključni značilnosti sta bila ciljno usmerjeno znižanje dohodnine za ljudi, ki so delali, in zaostritev različnih shem socialnega zavarovanja, vključno z zavarovanjem za primer brezposelnosti, za osebe, ki niso delale. Cilj je bil spodbuditi zaposlovanje, kar je bilo doseženo. Po mnenju neodvisnih raziskovalcev so sprejete odločitve pripomogle k zmanjšanju dolgotrajne brezposelnosti za 1,5–2 %.
(b) Krizno upravljanje v zvezi s finančno krizo v letih 2008 in 2009 ter pandemijo v letih 2020 in 2021. 
Med finančno krizo sem bil državni sekretar, pod mojim vodstvom pa je bil vzpostavljen nov okvir za obravnavo bank v krizi v realnem času med krizo. Glavni cilj okvira in naših ukrepov je bil zaščititi finančno stabilnost in javne finance ter davkoplačevalce. Poleg tega so bile izvedene strukturne reforme, da bi preprečili izključevanje delovne sile in človeškega kapitala. Posledično je bila dosežena finančna stabilnost, javne finance so ostale trdne, ponudba delovne sile je bila ohranjena, brezposelnost pa se je povečala le zmerno. 
Med pandemijo sem bil vodja urada za javni dolg. Moja naloga je bila v kratkem času poskrbeti, da bo lahko vlada nemoteno izvajala plačila, upravljala javni dolg in dajala različna jamstva za podjetja v krizi ter skupaj s centralno banko Riksbank skrbela za finančno stabilnost. Pripravili smo tudi podlago za znatne kapitalske vložke v podjetja v krizi, čeprav je bil to ukrep, ki nam ga ni bilo treba sprejeti. Krizno upravljanje, za katero so bili potrebni novi načini dela, je vključevalo dodatne naloge, vzpostavitev vzporednih delovnih mest za nekatere ključne skupine in omogočanje dela od doma za veliko večino ljudi. Ključna značilnost kriznega upravljanja je bila prožnost ob ohranjanju in varovanju upravljanja in nadzora. Kot odgovorna oseba sem moral podpirati in pomirjati svoje osebje v tedanjih nemirnih časih.
(c) Večja produktivnost in boljša učinkovitost urada za javni dolg. To je bilo doseženo s ciljno usmerjenimi prizadevanji za razvoj analize tveganja, ki ustreza namenu, ter izboljšanje in poostritev upravljanja in nadzora z večjim poudarkom na rezultatih ter z uvedbo kulture dobrega upravljanja. Rezultat tega so bili precejšnji prihranki, hkrati pa so se razširila vladna pooblastila, povečala se je uspešnost, upravljanje in nadzor pa poostrila.
(d) Ukrepanje v zvezi z 12 primeri podkupovanja in korupcije ter nadlegovanja in okrepljeno notranje upravljanje ter nadzor. To je povzročilo velike kulturne spremembe v uradu za javni dolg, ki se je prvi osredotočil na sum podkupovanja v zvezi z več tečaji, ki so jih izvajali zunanji izvajalci. Odločil sem se, da vložim obtožnico proti 12 članom osebja in da o tem obveščam javnost. Osebje urada za javni dolg nikakor ni bilo edino, ki je ravnalo nezakonito, pregledno obravnavanje zadeve, za katero je poskrbel urad, pa je vplivalo na celoten švedski javni sektor.
(e) Zgoraj omenjeno delo, ki je omogočilo red in jasnost, zadovoljstvo pri delu in zaupanje, je mogoče povzeti na različne načine, kar je med drugim razvidno iz zadnje ankete med zaposlenimi v uradu za javni dolg, ki je zadevala mene in obdobje mojega vodenja urada. Upravni odbor je rezultat ankete označil za „brezprimeren“. 
3.	Kakšne so vaše poklicne izkušnje pri mednarodnih večkulturnih in večjezičnih organizacijah ali institucijah, ki imajo sedež zunaj vaše matične države?
Odgovor: 
(a)	 Dobrih šest let sem bil švedski član Sveta za ekonomske in finančne zadeve (proračun) pri Svetu Evropske unije, od tega šest mesecev kot predsednik (leta 2009). To je vključevalo pogajanja v trialogih z Evropskim parlamentom in Komisijo ter predstavitev in zagovarjanje predlogov Sveta v Evropskem parlamentu; 
(b)	 devet let sem bil član odbora Evropskega bančnega organa (EBA) za reševanje in odbora za reševanje pri Odboru za finančno stabilnost. Pristojnosti teh odborov vključujejo predložitev predlogov in pogajanja o njih ter ukrepanje in spremljanje različnih predpisov in zahtev za finančne institucije;
(c)	 dve leti sem bil član upravnega odbora Nordijske investicijske banke. Glavna naloga upravnega odbora je, da skrbi za dobro upravljanje in nadzor, ureja prevzemanje tveganja ter ocenjuje naložbe v ustrezne projekte in sprejema odločitve v zvezi z njimi.
4.	Ali ste dobili razrešnico za upravljavske naloge, ki ste jih opravljali v preteklosti, če se tak postopek uporablja?
Odgovor: Vedno.
5.	Katere od vaših predhodnih poklicnih funkcij so bile rezultat političnega imenovanja? 
Odgovor:
(a)	 Namestnik vodje parlamentarnih pisarn Zmerne stranke, tri leta (2003–2006). 
(b)	 Državni sekretar na ministrstvu za finance, nekaj več kot šest let (2006–2013).
6.	Navedite tri najpomembnejše odločitve, pri katerih ste bili udeleženi v poklicni karieri.
Odgovor: 
(a)	 Izvedba ukrepov na podlagi načela, v skladu s katerim je zaposlitev na prvem mestu, kot je opredeljeno v odgovoru na vprašanje št. 2.
(b)	 Oblikovanje ustreznih ekonomskih politik in odločanje o njih ter razvoj okvirov kriznega upravljanja (glej zgoraj) med finančno krizo v letih 2008 in 2009 ter med pandemijo v letih 2020 in 2021. Poleg tega odločitve o obvladovanju kriz s praktičnega vidika.
(c)	 Vložitev obtožnice v primerih suma podkupovanja in korupcije v uradu za javni dolg. Glej tudi odgovor na vprašanje št. 2. S tem so bile pod mojim vodstvom uvedene velike kulturne spremembe (glej zgoraj). Številni organi so bili pozneje prisiljeni ravnati enako, kar je na koncu privedlo do tega, da so bili številni javni uslužbenci obsojeni zaradi kaznivih dejanj podkupovanja. Poleg tega sem okrepil upravljanje, nadzor in osredotočenost na rezultate na uradu za delo in uradu za javni dolg.
Neodvisnost
7.	V skladu s Pogodbo morajo biti člani Računskega sodišča pri izvajanju svojih nalog popolnoma neodvisni. Kako bi to obveznost spoštovali pri opravljanju svojih nalog na Računskem sodišču? 
Odgovor: Neodvisnost, integriteta, objektivnost, preglednost in strokovnost so temeljna načela, na katerih temelji verodostojnost Računskega sodišča. Če bom imenovan, bom ravnal v skladu s pravili in načeli, določenimi z zakonom in smernicami Računskega sodišča itd. Odpovedal se bom drugim funkcijam, v odnosih z zunanjimi strankami pa bom uveljavljal ničelno toleranco, kar zadeva vpliv, darila, pogostitev itd., pri čemer bom ravnal z veliko integriteto. Moj pristop k funkciji bodo usmerjala temeljna načela. Od nikogar ne bom niti zahteval niti sprejemal navodil. Brez težav bom ostal popolnoma nevtralen, ne glede na to, kdo ali kaj se pregleduje. S svojim osebnim ravnanjem si bom prizadeval biti zgled. V mojem poklicnem življenju je bila končna stranka vedno državljan. Zdaj bo moja pozornost usmerjena v najboljše interese državljanov EU. 
8.	Ali imate vi ali vaši bližnji sorodniki (starši, bratje in sestre, zakonski partner in otroci) poslovne ali finančne interese oziroma druge obveznosti, ki bi bili lahko v nasprotju z vašimi nalogami na Računskem sodišču? 
Odgovor: Ne.
9.	Ali ste pripravljeni predsednika Računskega sodišča seznaniti z vsemi svojimi finančnimi interesi in drugimi obveznostmi ter te podatke objaviti?
Odgovor: Da.
10.	Ali ste udeleženi v kakšnem sodnem postopku? Če ste odgovorili pritrdilno, navedite podrobnejše informacije. 
Odgovor: Ne.
11.	Ali imate dejavno ali izvršilno vlogo v politiki in, če ste odgovorili pritrdilno, na kateri ravni? Ali ste imeli v zadnjih 18 mesecih politično funkcijo? Če ste odgovorili pritrdilno, navedite podrobnejše informacije.
Odgovor: Ne.
12.	Ali boste po imenovanju za člana Računskega sodišča odstopili s položaja, na katerega ste bili izvoljeni, oziroma se boste odrekli aktivnim funkcijam z obveznostmi v politični stranki?
Odgovor: Da.
13.	Kako bi obravnavali primer večje nepravilnosti oziroma celo goljufije in/ali korupcije, v kateri bi bile udeležene osebe iz vaše države članice?
Odgovor: Primer bi prijavil ter ukrepal na predpisan in uveljavljen način, ne glede na to, kje bi se primer zgodil in koga bi zadeval. Imam ustrezne izkušnje. Glej vprašanje št. 2 zgoraj.

Opravljanje nalog
14.	Katere bi morale biti glavne značilnosti kulture dobrega finančnega poslovodenja v javnih službah? Kako bi lahko Evropsko računsko sodišče pomagalo to uveljaviti?
	V zvezi s splošnim osnovnim pristopom k odgovorom na naslednja vprašanja bi bilo domišljavo, če bi komentiral različne načine dela in sodelovanja, ne da bi imel z njimi osebne izkušnje. Na splošno si želim najprej ustvariti lastno mnenje o vprašanjih, preden oblikujem zaključke. To nikakor ne pomeni, da sem naiven ali nepripravljen – informacije namreč pogosto predhodno zberem sam. 
Odgovor: Za dobro kulturo upravljanja so značilni strokovnost, urejenost, učinkovitost, odprtost, preglednost in komunikacija. Zanjo so značilni tudi temeljita in strukturirana analiza in ocena tveganj, nadaljnje ukrepanje, kontrolno okolje z notranjimi in zunanjimi sistemi nadzora, kontrole in spremljanje ter odgovornost. Za to sta med drugim potrebna dobro vodenje ter strokoven in neodvisen pristop. V kulturi preglednega in dobrega upravljanja je normalno, da se ves čas osredotočamo na najboljše interese državljanov. To je kultura, ki jo med drugim zaznamujejo zakonitost, objektivnost, strokovnost, preudarnost, ko gre za denar drugih ljudi, in previden pristop k upravljanju sredstev, ki so ti zaupana. To med drugim vključuje omogočanje učinkovitosti in uspešnosti. 
15.	V skladu s temeljno pogodbo mora Računsko sodišče Parlamentu pomagati pri uveljavljanju njegovih pristojnosti za nadzor nad izvrševanjem proračuna. Kako bi dodatno izboljšali sodelovanje med Računskim sodiščem in Evropskim parlamentom (zlasti njegovim Odborom za proračunski nadzor), da bi izboljšali javni nadzor splošne porabe in njegovo stroškovno učinkovitost?
Odgovor: 
	Prizadeval si bom za zelo dobro sodelovanje, ki bo med drugim temeljilo na visoki ravni preglednosti, strokovnosti, visoki stopnji vzajemnega zaupanja ter vzajemnem spoštovanju in razumevanju naših različnih vlog. Seveda je treba upati, da bodo pripravljena poročila in opravljeno delo imeli učinek, kar pa je odvisno od tega, kako Parlament ukrepa na podlagi poročil in priporočil. V skladu s tem bi si prizadeval za visoko stopnjo ustreznosti in kakovosti poročil Sodišča, da bi olajšali nadaljnje ukrepanje Parlamenta in delo Komisije (glej tudi odgovore v nadaljevanju). 
16.	Kaj je po vašem mnenju dodana vrednost pri revidiranju smotrnosti poslovanja in kako naj se ugotovitve upoštevajo pri upravljanju?
Odgovor: Ustrezno izvedena revizija smotrnosti poslovanja je pomembna za učinkovito uporabo sredstev in navsezadnje za zaupanje državljanov. Po mojih izkušnjah se lahko poleg tega revidiranec v številnih primerih veliko nauči iz pravilno izvedene revizije smotrnosti poslovanja. Ugotovitve revizije smotrnosti poslovanja so bile zame kot vodjo organa ali člana odbora v organih in podjetjih večkrat poučne. Te izkušnje in znanje sem nato lahko uporabil v praksi, med drugim pri upravljanju organov, da bi uvedel izboljšave. 


17.	Kako bi lahko izboljšali sodelovanje med Računskim sodiščem, nacionalnimi revizijskimi institucijami in Evropskim parlamentom (Odborom za proračunski nadzor) pri revidiranju proračuna EU?
Odgovor: V skladu s svojim splošnim osnovnim pristopom, kot je opisan zgoraj, menim, da so bistveni dobro delujoča, strukturirana in pregledna izmenjava informacij, visoka stopnja razumevanja medsebojnih potreb in dogovori o sodelovanju, ki delujejo dobro. Gre za partnerstvo in to hočem zaščititi. 
18.	Kako bi nadalje razvili poročanje Računskega sodišča, da bi Evropskemu parlamentu zagotovili vse potrebne informacije o točnosti podatkov, ki jih države članice predložijo Evropski komisiji?
Odgovor: Na splošno mora poročanje temeljiti na stalnem razvoju in dialogu, pri čemer mora Računsko sodišče poskrbeti, da Evropski parlament (in Svet) prejme ustrezne informacije, ki temeljijo na dejavnostih in so poučne. Bistven vidik tega je stalno povečevanje koristnosti opažanj in priporočil Računskega sodišča, tj. omogočanje njihovega izvajanja in nadaljnjega ukrepanja v zvezi z njimi. To je tudi v interesu končne stranke, in sicer javnosti.
Druga vprašanja
19.	Ali boste umaknili svojo kandidaturo, če bo mnenje Parlamenta o vašem imenovanju za člana Računskega sodišča negativno?
Odgovor: Da. Zaupanje in spoštovanje Parlamenta sta zame temeljnega pomena. Ker je dobro sodelovanje med Računskim sodiščem in Parlamentom, ki deluje in temelji na zaupanju, bistveno, menim, da bi težko ustrezno opravljal svoje naloge, če moja kandidatura ne bi imela zaupanja in podpore. V takšnih okoliščinah bi zato svojo kandidaturo umaknil.

